Video: Taxidrywer vas ná voorval met moersleutel‘n Skermgreep uit die video. ’n Taxibestuurder is in hegtenis geneem nadat hy na bewering ’n motoris se voorruit met ’n moersleutel in Annlin noord van Pretoria stukkend geslaan het. Ao. Johan van Dyk, woordvoerder van die polisie, het aan Maroela Media gesê die taxibestuurder is Sondag op aanklagte van aanranding met die doel om ernstig te beseer in hegtenis geneem ná die voorval wat Vrydag op die hoek van Lavenderweg en Boragelaan plaasgevind het. ’n Video van die voorval word sedertdien wyd op sosiale media versprei. Volgens Van Dyk was die taxi in ’n botsing op dié hoek betrokke. In die video kan gesien word hoe ’n man ŉ motorruit met ŉ moersleutel stukkend slaan. Die man begin dan wegstap voor hy omdraai en die motor se enjinkap probeer slaan. ’n Vrou probeer keer, waarna die man omdraai en terugloop na die taxi. Dit is in die stadium nog nie duidelik of die ander motor in die botsing betrokke was en of die motoris net op die toneel stilgehou het nie. Volgens Van Dyk is dit ook nog nie duidelik wat tot die uitbarsting aanleiding gegee het nie hoewel padwoede in dié stadium vermoed word. Die verdagte sal na verwagting Dinsdag in die landdroshof in Pretoria-Noord verskyn. pic.twitter.com/27XDO0Yimg — Yusuf Abramjee (@Abramjee) March 9, 2020